Съюз на българските журналисти - Гледайте какво става в Нова тв и мислете за БНТ
Гледайте какво става в Нова тв и мислете за БНТ
15.05.2019 /15:35 | Автор : Светослав Спасов | Източник: Сега	 Големина на шрифт: a a Отпечатай:
Емил Кошлуков получава приза "Св. Влас" през 2012 г.
Кадри на близкия до Пеевски "Канал 3" все по-масово се озовават на шефски позиции в други телевизии, като един от тях в момента управлява обществената.
Бившият водещ в "Канал 3" и ексизпълнителен директор на TV7 Емил Кошлуков е начело на БНТ поне до провеждането на конкурс за титулярен шеф.
Изборът трябва да приключи на 5 юли, като все още не е известно кой ще се запише за участие в процедурата.
Кошлуков вече заяви по БНТ1, че междинният период не е време да се правят кадрови промени в телевизията. Но не каза дали удобният момент няма да настъпи след това, както и дали той е човекът, който иска да извърши тези промени.
Хора от БНТ съобщиха за „Сега”, че на една от последните срещи с екипа Кошлуков е заявил, че ще вземе решение дали да се кандидатира за титуляр, след като разбере какви гаранции ще получи за справянето с финансовите задължения на БНТ.
Подобни гаранции той не може да получи от СЕМ, който формално ще проведе конкурса, тъй като регулаторът не може да увеличава субсидията или да отпуска извънредни траншове на БНТ. Което означава, че Кошлуков възнамерява да се допита до управляващите и да получи съответната информация от тях.
Това на свой ред значи, че той също ще трябва да поеме съответните „ангажименти”. Както „Сега” писа, според последния доклад на ръководството просрочените дългове на БНТ са за близо 15.1 млн. лв. От него става ясно и че обществената медия има ниски собствени приходи от реклама и че става все по-зависима от бюджетната си субсидия, както и от пари по различни европейски и министерски програми, които управляващите й отпускат. (Със съкращения)